56. ΑΠΟΦΑΣΙΣ ΥΠΟΥΡΓΟΥ ΠΡΟΕΔΡΙΑΣ ΚΥΒΕΡΝΗΣΕΩΣ Αριθ.61317 της 28 Σεπτ./5 Οκτ. 1965 (ΦΕΚ Β΄ 653) Περί συμπληρώσεως και ερμηνείας διατάξεων του κανονισμού αγοράς, ανταλλαγής και πωλήσεως ακινήτων κλπ.  Ε.Ο.Τ. Έχοντες υπ’ όψιν: 1) Τον Α.Ν. 1565/1950 «περί συστάσεως Ελληνικού Οργανισμού Τουρισμού» ως εκυρώθη, ετροποποιήθη και συνεπληρώθη υπό του Νόμ. 1624/51, ως ετροποποιήθη και συνεπληρώθη μεταγενεστέρως, 2) τας διατάξεις του άρθρ. 2 παρ. 1, 2 εδάφ. α΄ και 3 του άρθρ. 5 παρ. 10 του Ν.Δ. 4109/1960, περί τροποποιήσεως και συμπληρώσεως της περί Ε.Ο.Τ. νομοθεσίας και 3) την υπ’ αριθ. 718/1965 γνωμοδότησιν του Δ.Σ. του Ε.Ο.Τ., αποφασίζομεν: Εγκρίνομεν ως εν τοις επομένοις άρθροις την υπό του Ελληνικού Οργανισμού Τουρισμού καταρτισθείσαν συμπλήρωσιν κλπ. του δια της υπ’ αριθ. 5458/77/1963 αποφάσεώς μας (ΦΕΚ 134/1963 τεύχος Β΄) εγκριθέντος και δια της υπ’ αριθ. 46482/1964 τοιαύτης (ΦΕΚ 351/1964 τεύχος Β΄) τροποποιηθέντος κανονισμού αγοράς, ανταλλαγής και πωλήσεως ακινήτων κλπ. του Ε.Ο.Τ. Άρθρ.1.-(Προστίθεται φράσις εν τέλει του εδαφ. α΄ της παρ. 1 άρθρ. 6 ως και εδάφια δ΄ και ε΄ εν τέλει του αυτού άρθρου της υπ’ αριθ. 5458/ 1/Δ/ 1963 αποφ. Υπ. Προεδρίας της Κυβερνήσεως, ανωτ. σελ. 64, 67). Άρθρ.2.-(Προστίθεται παράγραφος δευτέρα εις άρθρ. 8 της αυτής, ως ανωτέρω, αποφάσεως). Άρθρ.3.-Επί τη εννοία του υπό της παρ. 1 του άρθρ. 4 του κανονισμού αγοράς, ανταλλαγής και πωλήσεως ακινήτων του Ε.Ο.Τ. προβλεπομένου καθορισμού δια της διακηρύξεως των όρων και του τρόπου της διενεργείας του διαγωνισμού της εκποιήσεως ακινήτων και της συμμετοχής εις τούτον, περιλαμβάνεται και ο καθορισμός του τρόπου καταβολής του τιμήματος. Άρθρ.4.-1.Εν τη εννοία της υπό του άρθρ. 10 του κανονισμού αγοράς, ανταλλαγής και πωλήσεως ακινήτων κλπ. του Ε.Ο.Τ. προβλεπομένης εκμεταλλεύσεως πλοίου ή πλοίων, απ’ ευθείας υπό του Ελληνικού Οργανισμού Τουρισμού ή δι’ αυτοτελούς επιχειρηματικής μονάδος, περιλαμβάνεται και η υπ’ αυτών ανάθεσις δι’ απ’ ευθείας συμβάσεως της πρακτορεύσεως ως και της προσωρινής διαχειρίσεως τούτων, εις έν ή πλείονα φυσικά ή νομικά πρόσωπα διαθέτοντα ανάλογον επαγγελματικήν πείραν και ειδικήν οργάνωσιν, προς εκπλήρωσιν του δια της ναυπηγήσεως και εκμεταλλεύσεως των πλοίων επιδιωκομένου σκοπού. 2.Προκειμένου περί μακροχρονίου αναθέσεως της διαχειρίσεως πλοίου ή πλοίων υπό του Ε.Ο.Τ. ή της αυτοτελούς επιχειρηματικής μονάδος εις τρίτον, αύτη διενεργείται κατόπιν αποφάσεως του Δ.Σ. του Ε.Ο.Τ. δια τακτικού διαγωνισμού, εφαρμοζομένων αναλόγως των διατάξεων της παρ. 2 του άρθρ. 9 του παρόντος Κανονισμού. Η παρούσα δημοσιευθήτω δια της Εφημερίδος της Κυβερνήσεως. 